Цхьа сахьт даьлча Шемална хаам бан чувеара г1опан комендант: Эвтархойн Ахьмад ша воьду меттиг ца юьйцуш, шеца шовзткъа муртазекъ а, 9 обарг а волуш т1елата вахана аьлла. Шолг1ачу дийнахь Шемал цхьа а т1еоьцуш а вацара. Къор1ан доьшуш, марха а лаьцна, сих-сиха чухула вола а луш, 1аш вара. Шен да Данга-Махьма ваг1ахь а, ша цхьа а т1еоьцур вац аьллера цо. Шозза веара Ведана г1опан коьрта молла ву ш олуш волу шайх Зандакъара Г1еза-Хьаьжа. Шега имам тахана цхьа а т1еоьцуш вац, марха а лаьцна Къор1ан доьшуш 1аш ву аьлча, ойлане а ваьлла, шена хууш цхьа а деза де-м дац тахана аьлла д1авахара.